《谢子瞻尚书惠墨端溪砚二首·石墨》
宋代·范祖禹

禹平洪流锡玄圭，班于群神朝会稽。
辽东飞烟过沧海，徂来古气临天齐。
丹砂化出黄金鼎，雄麝焚身何噬脐。
鱼膠清坚岂易致，燕支山北随佩觹。
双龙蛇蟠戏缺月，吴军破甲光水犀。
黑云如轮起端溪，挥洒倏忽奔鲸鲵。
先生海内文章伯，穷年蒿目忧黔黎。
玉堂新制自心巧。想见星象躔宝奎。
落毫无胫走珠玉，雨雹霁止垂虹蜺。
陋儒穷经脣欲腐，石室汗简空沈迷。
眼昏画纸仅成字，何异月闇投玻璃。
唯当藏作箧中宝，并荷蓑笠归锄犁。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。